ELŐTERJESZTÉS


Tisztelt Képviselő-testület!


Az Alaptörvény 32. cikk (2) bekezdése szerint a helyi önkormányzat feladatkörében eljárva törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot. 

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 8.§ (1) bekezdés b.) pontja szerint a helyi közösség tagjai a helyi önkormányzás alanyaként kötelesek betartani és betartatni a közösségi együttélés alapvető szabályait. A 8. § (2) bekezdés szabályozása értelmében a helyi önkormányzat képviselő-testülete rendeletben meghatározhatja az (1) bekezdésben foglalt kötelezettségek tartalmát, elmulasztásuk jogkövetkezményeit. A Mötv. és 143. § (4) bekezdés d) pontja kifejezetten felhatalmazza a helyi önkormányzat képviselő-testületét, hogy rendeletben állapítsa meg az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit.

A helyi közösségi érdekek érvényre juttatása érdekében célszerű és szükséges a helyi jogalkotás, amelynek alapvető célja az állampolgárok nyugalmát, a közterület rendjét, rendeltetésszerű használatát elősegítő, biztosító szabályok betartása és betartatása a lakosság, mint helyi közösség érdekében. A közösségi együttélés szabályai magukban foglalnak olyan magatartási szabályokat, amelyek az öngondoskodás és a közösségi feladatok ellátásához való hozzájárulás formáinak meghatározását jelentik. A közösségi együttélés alapvető szabályaival ellentétes magatartások közigazgatási bírsággal való szankcionálása a tapasztalatok alapján az egyik alkalmas eszköz lehet az ilyen magatartások visszaszorítására.

A helyi lakosság elvárja az Önkormányzattól, hogy a közterületek rendeltetésüknek megfelelő használatát, a nyugodt és békés együttélést a rendelkezésre álló valamennyi eszközzel biztosítsa az ott élők számára. A rendeletalkotás elsődlegesen e cél megvalósítását szolgálja az együttélés alapvető magatartási szabályainak meghatározásával és az elmulasztásuk esetén megfelelő szankció kilátásba helyezésével. 

2018. január 1-től hatályba lépett az általános közigazgatási rendtartásról szóló 2016. évi CL. törvény (továbbiakban: Ákr.), amely felváltotta a közigazgatási hatósági eljárás és szolgáltatás általános szabályairól szóló 2004. évi CXL. törvényt (továbbiakban: Ket.). Az Ákr. a Ket.-tel ellentétben nem tartalmazza a közigazgatási bírság alkalmazására vonatkozó szabályokat.

Ezért a Magyar Országgyűlés elfogadta a közigazgatási szabályszegések szankcióiról szóló 2017. évi CXXV. törvényt, amely 2019. január 1. napján lépett hatályba.

A 2018. január 1. napjától alkalmazandók az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény rendelkezései is.

A rendelettervezet elkészítésekor a magasabb szintű jogi szabályozás változása mellett természetesen figyelembe vettük a jogalkalmazási tapasztalatokat is.

Kérem a Tisztelt Képviselő-testületet, hogy az előterjesztést megtárgyalni és a rendeletet megalkotni szíveskedjenek.


Nyúl, 2019.április 3.


                                                                                                    Takács Lajos
                                                                                                         jegyző


Nyúl Községi Önkormányzat képviselő-testületének

……./2019. (V.02.) önkormányzati rendelete

a közösségi együttélés alapvető szabályairól és azok megsértésének
jogkövetkezményeiről


Nyúl Községi Önkormányzat képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el: 

I. Fejezet

Általános rendelkezések

1. A rendelet hatálya

1.§ (1) Jelen rendelet hatálya Nyúl Község közigazgatási területén belül a közösségi együttélés alapvető szabályainak betartását elmulasztó természetes személyekre, jogi személyekre és jogi személyiséggel nem rendelkező szervezetekre terjed ki.

(2) A rendelet hatálya nem terjed ki azokra a tevékenységgel, mulasztással, vagy jogellenes állapot fenntartásával megvalósuló magatartásokra, melyekre más jogszabály közigazgatási bírság kiszabását írja elő vagy teszi lehetővé.


2. Értelmező rendelkezések

2. § E rendelet alkalmazásában a közösségi együttélés alapvető szabályait sértő magatartás: az a szándékos vagy gondatlan tevékenység, mulasztás, vagy jogellenes állapot fenntartásában megnyilvánuló magatartás, amely társadalomra veszélyessége fokában nem minősül bűncselekménynek vagy szabálysértésnek, de a közösségi együttélés társadalmilag elfogadott
szabályaival ellentétes, azokat sérti, vagy veszélyezteti.

II. Fejezet

Eljárási szabályok, eljáró hatóság, eljárási határidő és szankciók

3. Eljárási szabályok

3. § A közösségi együttélés alapvető szabályainak megsértése miatt indult eljárásokban az általános közigazgatási rendtartásról szóló 2016. évi CL. törvény, valamint a 2017. évi XXV. törvény rendelkezéseit kell alkalmazni.


4. Eljáró hatóság

4. § A közösségi együttélés alapvető szabályainak megsértése miatt a hatósági eljárás lefolytatására a képviselő-testület által átruházott hatáskörben a jegyző jogosult.


5. Eljárási határidők és szankciók

5. § (1) A közösségi együttélés alapvető szabályainak megsértése miatt közigazgatási hatósági
eljárás legfeljebb
a) cselekményben megnyilvánuló, tevőleges magatartás esetén az elkövetéstől számított 30 napon belül,
b) mulasztásban megnyilvánuló magatartás esetén a jogszerű teljesítésre nyitva álló határidő lejártát követő 30 napon belül,
c) jogellenes állapot fenntartásában megnyilvánuló magatartás esetén a jogellenes állapot megszüntetésére nyitva álló határidő lejártát követő 30 napon belül indítható meg.

(2) Az (1) bekezdésben meghatározott határidők jogvesztők.


6. § (1) A közösségi együttélés alapvető szabályait sértő magatartás tanúsítójával szemben
esetenként
a) természetes személy esetében kettőszázezer forintig,
b) jogi személy és jogi személyiséggel nem rendelkező szervezet esetében kétmillió forintig terjedő közigazgatási bírság szabható ki

(2) A közigazgatási bírság mértékének, összegének megállapításánál figyelembe kell venni
a) az elkövető személyi, jövedelmi, vagyoni viszonyait, amennyiben azokat az eljárás alá vont személy az erre vonatkozó felhívás alapján igazolja,
b) a közösségi együttélés alapvető szabályait sértő magatartás súlyát, veszélyességét, gyakoriságát, és a felróhatóság mértékét,
c) a közrend védelmének és a közterületek rendje biztosításának érdekét.

(3) Amennyiben a közösségi együttélés alapvető szabályait sértő magatartás folyamatos mulasztás formájában valósul meg, a közigazgatási bírság ugyanazon magatartás miatt több alkalommal is kiszabható.

(4) A közigazgatási bírság kiszabása mellőzhető és figyelmeztetés alkalmazható, ha az elkövető személyére és az elkövetés körülményeire tekintettel, azokat mérlegelve a kívánt visszatartó hatás várhatóan figyelmeztetéssel is elérhető.

(5) 14 életévét betöltött, de a nagykorúságot el nem ért személlyel szemben közigazgatási bírságot kizárólag akkor lehet kiszabni, ha önálló keresete, jövedelme, vagyona van.

(6) A közösségi együttélés alapvető szabályait sértő magatartás miatt kiszabott közigazgatási bírságot az elsőfokú határozat véglegessé válásától számított 15 napon belül készpénzátutalási megbízáson, vagy átutalással kell megfizetni Nyúl Községi Önkormányzat 11737007-15366715 számú költségvetési számlájára.

(7) A közösségi együttélés alapvető szabályait sértő, a 8. § (2) bekezdés e) - f) pontjaiban szabályozott magatartások esetén a felelősség a gépjármű üzembentartóját terheli. Az üzembentartó mentesül a közigazgatási bírság alól, ha:
a) a jármű a szabályszegés időpontját megelőzően jogellenesen került ki a birtokából és igazolja, hogy a jogellenességgel összefüggésben szabályszegésre vonatkozó eljárást megelőzően kezdeményezte e tárgyban a hatáskörrel rendelkező illetékes hatóság eljárását;
b) a járművet más személy használatába adta, és ezt teljes bizonyítóerejű magánokiratba foglalt adatokkal (gépjármű hatósági jelzése, üzembentartó és a használatba vevő neve, születési helye, ideje, lakcím, nem természetes személy esetében megnevezése, székhelye) bizonyítja, vagy 
- azon gépjárművek esetében, amelyek külön jogszabály alapján a közúti forgalomban menetlevéllel, illetve fuvarlevéllel vehetnek részt - olyan menetlevéllel, vagy fuvarlevéllel igazolja, amelyek a fent meghatározott adatokat tartalmazzák. E pont fennállása esetén az eljárási bírságot a használatba vevő személlyel szemben kell kiszabni.


III. Fejezet

6. A közterületek rendjét sértő vagy veszélyeztető magatartások

7. § A közösségi együttélés alapvető szabályait sértő magatartást valósít meg az, aki:
a) a közterületet hatósági engedély vagy területbérleti szerződés nélkül, vagy nem az engedélyezett időtartamra vagy a rendeltetéstől eltérő célra vesz igénybe, vagy a közterülethasználati engedélyben, területbérleti szerződésben foglaltaktól eltérően használ,
b) közterület-használat megszűnésekor a közterület eredeti állapotát nem állítja helyre,
c) közterület használati engedélyhez vagy területbérleti szerződéshez kötött, de engedély nélküli közterület használat esetén a használatot az engedélyező hatóság felhívása ellenére nem szünteti meg és az eredeti állapotot saját költségén nem állítja helyre.

8. § (1) A közterületek rendeltetéstől eltérő használatára vonatkozó szabályok be nem tartásával a közösségi együttélés alapvető szabályait sértő magatartást tanúsít az, aki közterületen közterület használati engedély vagy területbérleti szerződés nélkül, vagy azoktól eltérően:
a) mobil elárusítófülkét, ideiglenes pavilont,
b) építési munkával kapcsolatos állványt, építőanyagot, építési törmeléket,
c) felvonulási épületet vagy közterületbe benyúló árusító automatát,
d) a közlekedés biztonságát veszélyeztető berendezéseket, tárgyakat helyez el,
e) sátorgarázst létesít.

(2) A közösségi élet alapvető szabályait sértő magatartást tanúsít az, aki közterületet közterülethasználati engedély vagy területbérleti szerződés nélkül, vagy azoktól eltérően:

a) alkalmi és mozgóárusításra,
b) alkalmi vásár céljára,
c) vendéglátó-ipari előkert, kitelepülés céljára, üzleti szállítás, vagy rakodás alkalmával göngyölegek elhelyezésére, árukirakodásra,
d) 72 órát maghaladó időtartamban tüzelőanyag tárolására,
e) üzemképtelen vagy hatósági jelzéssel nem rendelkező jármű tárolására,
f) 12 órát meghaladó időtartamban teher, vagy áruszállításra szolgáló gépjármű, mezőgazdasági vontató, vagy mezőgazdasági eszközök tárolása



8. A közterületek tisztaságát sértő magatartások

9. § (1) Nyúl Község közigazgatási területén található ingatlan, ingatlanrész tulajdonosa, kezelője vagy használója (a továbbiakban: ingatlanhasználó) a közösségi együttélés alapvető szabályait sértő magatartást valósít meg, ha:
a) nem gondoskodik az ingatlan határvonalától vagy kerítésétől a közút szegélyéig terjedő területsáv, járdaszakasz, saroktelek esetén az ingatlan körüli közterülettel érintkező valamennyi járdaszakasz, járda hiányában 1 méter széles területsáv, zöldfelület, terasz, árok és annak műtárgyai tisztántartásáról, hulladék- és gyommentesítéséről, az ingatlanáról a járdára, az ingatlan és a járda közötti területre, a járda és az út közötti területre, valamint az ingatlan határvonalán átnyúló növényzet eltávolításáról,
b) nem gondoskodik a csapadékvíz akadálytalan lefolyásának biztosításáról,
c) nem gondoskodik a nyílt árkok, a kapubejárók átereszei, az összefolyók, csapadékgyűjtők folyamatos rendbentartásáról, a műtárgyak tisztításáról, a csapadékvíz zavartalan lefolyását akadályozó anyagok és hulladékok eltávolításáról,
d) a csapadékvíz-elvezető szikkasztó árkot betemeti.

(2) A közösségi együttélés alapvető szabályait sértő magatartást tanúsít az ingatlanhasználó, amennyiben:
a) havazást követően az ingatlant közvetlenül határoló közterületen lévő járdáról a jeget, havat nem távolítja, el a síkosságmentesítést nem végzi el, vagy
b) az összegyűjtött havat gyalogos közlekedési útvonalon, kereszteződésben, útburkolaton kapubejáró elé annak teljes szélességében, a tömegközlekedést szolgáló járművek megállóhelyén, közüzemi, - szolgáltatási, - felszerelési tárgyakon helyezi el.


9. Az ingatlanok rendben- és tisztántartására vonatkozó szabályok megsértése

10. § A közösségi együttélés alapvető szabályainak megsértését valósítja meg az ingatlanhasználó, ha az ingatlan rendben- és tisztántartásáról, gyomnövényektől való mentesítéséről nem gondoskodik.


10. A közkifolyók használatára vonatkozó szabályok megsértése

11. § A közösségi együttélés alapvető szabályait sértő magatartás, ha:
a) az ingatlanhasználó, fogyasztó a közkifolyók vizét nem háztartási szükséglet kielégítése céljára veszi rendszeresen igénybe.

11. A temető használatára és a temetkezési tevékenységre vonatkozó szabályok megsértése


12. § A közösségi együttélés alapvető szabályainak megsértését jelenti:
a) a sírok gondozásával kapcsolatban keletkező hulladéknak a kihelyezett gyűjtőedényen kívül történő elhelyezése;
b) mozgáskorlátozott igazolvánnyal rendelkező kivételével - a temető területén gépkocsival, motorkerékpárral, kerékpárral történő közlekedés;
c) vakvezető eb kivételével - a temető területére eb vagy más állat bevitele.
d) az építési munka befejeztével a fennmaradó anyag, törmelék elszállításáról, valamint az okozott kár helyreállításáról 10 napon belül nem gondoskodik.
e) A temetőről és a temetkezés rendjéről szóló 4/2019.(III.29.) önkormányzati rendeletben foglalt szabályok megsértése.


12. Környezet- és zajvédelem

13. § A közösségi együttélés alapvető szabályainak megsértését valósítja meg, aki vasárnap és ünnepnapokon 00.00-24.00 óra között zajt keltő tevékenységet végez lakó-és üdülőövezetben, így különösen:
a) robbanómotoros fűnyírót,
b) motorfűrészt,
c) kerti traktort, rotációs kapát,
d) ipari-vagy barkácsgépet,
e) vadriasztásra alkalmas, lakott területre is hanghatást kibocsátó eszközt működtet.

14.§ A közösségi együttélés alapvető szabályainak megsértését valósítja meg, aki este 22.00 óra és másnap reggel 7.00 óra között zajt keltő munkát végez kivéve, ha a tevékenység elemi kár elhárításával vagy műszaki meghibásodásból eredő javítással függ össze.


13. Kereskedelmi- és vendéglátási tevékenység

15. § A közösségi együttélés alapvető szabályait sértő magatartást követ el a kereskedelmi és vendéglátási tevékenység körében, aki:
a) közterület-használati engedély nélkül, vagy attól eltérő módon alkalmi vagy jogosulatlan kereskedelmi tevékenységet végez;
b) az üzletek nyitvatartási rendjével kapcsolatos előírásokat és kötelezettségeket megszegi;
c) vendéglátó helyiséghez tartozó teraszt, előkertet közterület használati engedély nélkül vagy
attól eltérő módon létesít, működtet;
d) közterületen zajkeltésre alkalmas hangosító berendezést elhelyez és működtet, vagy közterületen olyan helyhez kötött hangosító berendezést üzemeltet, amely nincs összefüggésben jogszerűen folytatott ipari, kereskedelmi, szolgáltató tevékenységgel – az engedélyezett közterületi rendezvény keretében történő zeneszolgáltatás kivételével – és amely indokolatlanul zavarja mások nyugalmát.


14. Állattartás

16. § A közösségi együttélés alapvető szabályait sértő magatartást követ el, aki közterületen állatot legeltet vagy ingatlanáról felügyelet nélkül kienged.



IV. Fejezet

15. Záró rendelkezések

17. § (1) Ez a rendelet a kihirdetését követő napon lép hatályba.
 

(2) A rendelet rendelkezéseit a hatályba lépése után elkövetett közösségi együttélés szabályait sértő magatartásokra kell alkalmazni.




Schmiedt Henrik                                                                          Takács Lajos
  polgármester                                                                                   jegyző



Ez a rendelet kihirdetve: 2019. május hó 2. napján.


Takács Lajos
   jegyző







ELŐZETES HATÁSVIZSGÁLATI LAP
(a jogalkotásról szóló 2010. évi CXXX. törvény 17. §-a alapján)
A tervezett jogszabály várható következményei, különösen


I. társadalmi hatásai: A tervezet rögzíti a közösségi együttélés alapvető szabályaiba ütköző cselekményeket, valamit meghatározza az e szabályok megsértése esetén alkalmazandó eljárást, szankciókat.

II. gazdasági hatásai: A tervezetnek gazdasági hatása nincs.

III. költségvetési hatásai: A közösségi együttélés szabályait megsértő természetes személy vagy jogi személy ellen közigazgatási bírság kiszabásának van helye, ami Nyúl Községi Önkormányzat bevételét képezi. 

IV. környezeti következményei: A tervezetnek környezeti hatása nincs.

V. egészségi következményei: A tervezetnek egészségi hatása nincs.

VI. adminisztratív terheket befolyásoló hatásai: Az e tárgykörben indult hatósági eljárások nyilvánvaló adminisztratív többlet-terhet jelentenek.  Ezen többletfeladatok kezelésére a Nyúli Polgármesteri Hivatal, létszám tekintetében még nem felkészült. 

VII. megalkotásának szükségessége: A rendelet tervezetben szabályozott társadalmi viszonyok jelenleg nincsenek kellőképpen szabályozva Nyúl község közigazgatási területén.

[bookmark: _GoBack]VIII. a jogalkotás elmaradásának várható következményei: a rendelet tervezetben szabályozott társadalmi viszonyok továbbra is szabályozatlanok maradnak.

